جدہ (آن لائن) سعودی عرب نا کنڈآن پاکستان تون اوار ایلو ملک آتا شاری تے 15ربیع الاول آن عمرہ نا موکل تننگ نا فیصلہ کننگا، زائرین تے انسداد کورونا ایس او پیز آ عمل کننگ المی مریک۔ حوال نا رداٹ سعودی وزارت حج و عمرہ زائرین تے کن عمرہ نا ایس او پیز آتے ہم جاری کرینے، وخت اس کہ 4 اکتوبر آن ہندی بندغ آتے کن عمرہ کننگ نا اولیکو دریدہ نا بنا مریک، اوکان پد پاکستان تون اوار ایلو ملک آتا شاری تے 15ربیع الاول آن عمرہ نا موکل تننگ نا فیصلہ کننگانے، ولدا ہم زائرین تے عمرہ کننگ آن مست موکل ہلنگ المی گوندنگانے۔ زائرینک عمرہ آن مست خاص کر موبائل ایپ ’اعتمرنا‘ نا کمک اٹ بکنگ کرفرہ، موبائل ایپ آن بکنگ نا بنا اینو آن بنا مسنے۔
